KTB ออกสินเชื่อ SME ผ่อนนาน 10 ปี
KTB ออกสินเชื่อ “กรุงไทย SME รักกันยาวๆ” ให้ดอกเบี้ยพิเศษ ผ่อนนาน 10 ปี กู้สูงสุด 100 ล้านบาทต่อราย วงเงินกู้รวม 2 พันล้านบาท
8 ก.พ. 2561

นายปฏิเวช สันตะวานนท์ ผู้ช่วยกรรมการผู้จัดการใหญ่อาวุโส สายงานธุรกิจขนาดกลาง ธนาคารกรุงไทย จำกัด (มหาชน) หรือ KTB เปิดเผยว่า ธนาคารออกสินเชื่อ กรุงไทย SME รักกันยาวๆ สนับสนุนวงเงินเพื่อขยายกิจการให้กับผู้ประกอบการ SME อัตราดอกเบี้ยพิเศษ ผ่อนชำระนาน 10 ปี ปลอดชำระเงินต้น 12 เดือน ให้กู้สูงสุด 100 ล้านบาทต่อราย วงเงินกู้รวม 2 พันล้านบาท
ทั้งนี้ จากการที่ธนาคารได้สนับสนุนผู้ประกอบการ SME ซึ่งเป็นกลไกสำคัญต่อระบบเศรษฐกิจของประเทศ ให้สามารถเข้าถึงแหล่งเงินทุน รวมทั้งเสริมสร้างความแข็งแกร่งทางการเงิน ให้ธุรกิจสามารถเติบโตได้อย่างมั่นคง
สำหรับคุณสมบัติเบื้องต้นของผู้ขอสินเชื่อ เป็นผู้ประกอบการ SME ที่มียอดขาย 100-500 ล้านบาท มีประสบการณ์หรือดำเนินธุรกิจที่ขอสินเชื่อไม่น้อยกว่า 3 ปี และมีกำไรสุทธิ 2 ใน 3 ปีล่าสุด